Gedagte vir die dag: 'n Driepoot-geloof: Skoon lewenswandel | Maroela Media
Daar is nog 'n rede vir die vereiste van 'n skoon gewete en goeie lewenswandel. Dit maak skinderstories stil. Selfs in die tyd van Petrus was swartsmeer 'n gewilde tegniek by die teenstanders van die geloof. Hulle het maklik slegte lasterstories oor Christene vertel en só die uitbreiding van die geloof probeer stop. Ons weet almal dat skinderstories baie seermaak, want dis so moeilik om te beveg. As jy byvoorbeeld 'n lelike storie oor jou self ontken, help dit niks. Mense aanvaar maar net dat jy nog verder jok om jou uit die skande uit te probeer kry.
In ons teksvers gee Petrus die enigste doeltreffende manier om skinderstories te stop. Dit is naamlik dat jou lewenswandel so goed en skoon sal wees dat almal wat die lelike storie oor jou hoor, sal weet om dit nie te glo nie. Hulle sal bloot dink: Ek ken hom of haar. So iets is net nie soos ek wéét hy of sy is nie. Maar die effek is nog groter: Jou goeie lewenswandel kan selfs die skinderbekke se hart verander. Hulle sal "skaam kry dat hulle kwaad van julle gepraat het" (1 Pet. 3:16, Bybel in Afrikaans 1983/1992). Die kwaadpraters word dalk jou vriende en medegelowiges!